Gandia acull la segona edició del torneig Gandia Summer Cup amb més de 150 equips procedents de tot Espanya
03 juny 2025

## Gandia acull la segona edició del torneig Gandia Summer Cup amb més de 150 equips procedents de tot Espanya03 juny 2025Última actualització: 03 juny 2025

![](../gestion/img/65c14c2394ec9eb0dc0f680ddf69d7793e10938f4276910473148dfa2023da31.jpg)  
  

El regidor d’Esports de l’Ajuntament de Gandia, **Jesús Naveiro**, ha presentat hui en roda de premsa la segona edició del **Gandia Summer Cup**, un important torneig de futbol base organitzat per l’empresa Soccer Events Safor, en col·laboració amb l’Ajuntament de Gandia i el club UD Beniopa.

Acompanyat per **Rafa Vizcaíno**, representant de l’UD Beniopa, i **Andrés Castelló**, en representació de l’organitzadora del torneig, Naveiro ha detallat els aspectes clau d’aquesta competició, que reunirà a Gandia més de 150 equips procedents de tot l’Estat en dos caps de setmana consecutius: del 13 al 15 de juny i del 21 al 23 de juny.

Durant la primera fase, que se celebrarà del 13 al 15 de juny, participaran 42 equips: 28 en la modalitat de futbol 8 (6 femenins) i 24 en futbol 11 (6 femenins). Es preveu la celebració de quasi 100 partits als camps de Roís de Corella i Guillermo Olagüe.

La presentació oficial del torneig tindrà lloc el divendres 13 de juny a les 19.30 hores, a l’escenari situat davant del restaurant Ripoll, a la platja de Gandia. Un esdeveniment obert al públic, festiu i amb animació, per a donar la benvinguda als participants.

“E_stem molt contents de celebrar aquesta segona edició del Gandia Summer Cup, que l’any passat ja va ser un èxit. Enguany repetim amb més equips, més partits i més participació_”, ha afirmat Naveiro.

“E_l torneig no sols és un esdeveniment esportiu, sinó també una oportunitat per a mostrar Gandia com a destinació turística. Molts dels equips venen de fora: Múrcia, Madrid, Ciudad Real, Toledo, Albacete i, per descomptat, de tota la Comunitat Valenciana_”, ha destacat.

“_Volem agrair a Soccer Events, al club UD Beniopa i al Departament de Turisme de l’Ajuntament per continuar apostant per aquest tipus d’iniciatives, que combinen esport i promoció econòmica_”, ha conclòs el regidor.

Tal com ha explicat Castelló, la segona fase del torneig, que tindrà lloc els dies 21 i 22 de juny, comptarà amb 66 equips més (30 de futbol 8 i 36 de futbol 11), sumant un total de més de 250 partits durant els dos caps de setmana.

Segons ha explicat, a causa de l’elevat nombre d’equips inscrits, alguns partits també es disputaran en seus col·laboradores com Dénia, Xeraco, Palma de Gandia i Real de Gandia.

L’impacte econòmic estimat a la ciutat supera els 700.000 euros per cap de setmana, gràcies a l’arribada de més de 2.500 joves futbolistes, les seues famílies i acompanyants.

Per la seua part, Rafa Vizcaíno, representant del club UD Beniopa, ha destacat la bona coordinació amb Soccer Events i el suport constant de l’Ajuntament: “_Portem dos anys treballant amb ells, i sempre és un plaer organitzar esdeveniments així a la nostra ciutat. El futbol base mereix espais com aquests per a créixer_”.

[Twittear](https://twitter.com/share)